钦定古今图书集成/明伦汇编/氏族典/第112卷 > 崔义元
## 钦定古今图书集成/明伦汇编/氏族典/第112卷 > 崔义元

按《唐书崔义元传》，“义元，贝州武城人。隋大业乱，往见
李密，密不用。河内贼黄君汉为密守柏崖，义元说君
汉以城归，乃拜君汉怀州刺史、行军总管，以义元为
司马。王世充将高毗寇河内，义元击走之，以功封清
丘县公。太宗讨世充，数用其谋。东都平，转隰州都督
府长史。贞观初，历左司郎中，兼韩王府长史。永徽中”，
累迁婺州刺史。时睦州女子陈硕真举兵反，义元发
兵拒之，斩首数百级，降其众万馀。贼平，拜御史大夫。
义元有章句学，高宗诏与博士讨论《五经义》。武后为
皇后，义元赞帝决，又以后旨按长孙无忌等，诛之。终
蒲州刺史，年七十一。赠幽州都督，谥曰贞。后持政，赠
扬州大都督，赐其家实封户二百。